Vinderød Kirke
Vinderød Kirke er en sognekirke beliggende øst for Vinderød på det skrånende terræn ned mod Arresø.
Kirkegården, som er kraftigt udvidet, er omgivet af mure af munkesten, kampesten og teglsten. Kirkegården har mod vest en hovedindgang med køreport og to fodgængerlåger, og mod syd findes også en åbning. Nord for kirkebygningen står et ligkapel fra 1887, og indtil 1720 fandtes også en kirkelade.
Den nuværende Vinderød Kirke er den tredje på sin plads. Oprindeligt lå der en middelalderkirke med et kor, skib, sakristi, våbenhus og tårn, som var bygget af en blanding af kampesten og granitkvadre.
I 1794 blev kirken købt af Det Classenske Fideikommis og revet ned. I stedet blev der opført en ny kirke som skulle fungere som gravkirke for fideikommisets stifter, Johan Frederik Classen. Den stod færdig i 1795 og var en klassicistisk præget korskirke. Den nordlige korsarm fungerede som gravkapel for J.F. Classen og var indrettet som en klippehule. Denne del af den anden kirke findes stadig. Selve kirkerummet fungerede dog så dårligt til kirkelige handlinger, at den i 1883 blev revet ned og erstattet af den nuværende.
Den nuværende kirke er en nygotisk bygning fra 1883. Den består af et rektangulært skib med et tresidet afsluttet kor i øst og et tårn med spir mod syd. På nordsiden findes det Classenske gravkapel fra 1795. Kirken er opført af røde teglsten og er rigt udstyret med firkløverfriser og savskifter.
Indvendigt præges kirken af sine hvælvede lofter og hvidkalkede vægge, bortset fra nordkapellet, der helt adskiller sig fra resten af kirkerummet ved sin grottelignende fremtoning.
Det meste af kirkens inventar er fra opførelsen af den nuværende bygning i 1883, mens enkelte dele har overlevet helt fra den middelalderlige kirke.
Kirkens ældste inventar er den ene af kirkeklokkerne, som er støbt i 1494.
Fra den ældste kirke stammer også kirkens altersølv, som er fra 1771.
Altertavlen består af en nygotisk ramme fra 1884 med et maleri fra den anden kirke som forestiller Kristus stående med en kalk i højre hånd. Det er malet af C. Schleisner i 1858. Altertavlen står på et alterbord, som også er fra 1884 og lavet af fyrretræ.
Døbefonten er fra 1884 og lavet af sandsten.
Prædikestolen er også fra 1884 og er opbygget af fire fag, som er udsmykket med forgyldte spidsbuer og opdelt af snoede søjler.
Af kirkens gravminder er det centrale monumentet over Johan Frederik Classen, som var en industrimand, generalmajor, godsejer og stifter af det Classenske Fideikommis. Det fylder som nævnt hele nordkapellet og er udført som en grotte. Selve graven er en marmorsarkofag, som er udført af kunstneren Johannes Wiedewelt efter tegninger af P.H. Classen (1738-1825). Den er udsmykket med figurer af Argus og Saturn i naturlig størrelse – figurer fra henholdsvis græsk og romersk mytologi.
Hertil findes på kirkegården en række monumenter fra perioden 1804-1890.